CIMBT ให้สินเชื่อ ACLEDA Bank Lao ปล่อยกู้ผู้ประกอบการ SME-ภาคเกษตรฯ
CIMBT ให้สินเชื่อ ACLEDA Bank Lao 8 พันล้านเหรียญ ปล่อยกู้ผู้ประกอบการขนาดจิ๋ว ขนาดเล็ก และขนาดกลาง
1 ก.พ. 2559

ธนาคาร ซีไอเอ็มบี ไทย (CIMBT) สาขาเวียงจันทน์ ร่วมพิธีลงนามสนับสนุนสินเชื่อสกุลเงินกีบ จำนวนเทียบเท่า 8 ล้านเหรียญสหรัฐ แก่ ACLEDA Bank Lao เพื่อนำไปปล่อยกู้ต่อให้แก่ผู้ประกอบการขนาดจิ๋ว ขนาดเล็ก และขนาดกลาง (MSMEs หรือ ไมโครเอสเอ็มอี) รวมถึงผู้ประกอบการภาคเกษตรกรรม โดยการสนับสนุนสินเชื่อครั้งนี้ มีบรรษัทเงินทุนระหว่างประเทศ (ไอเอฟซี) ของกลุ่มธนาคารโลก เป็นผู้ค้ำประกันเงินกู้สกุลเงินกีบนี้เต็มจำนวน
นายสุรชัย จิตตรัตน์เสนีย์ รองประธานเจ้าหน้าที่บริหารและรองกรรมการผู้จัดการใหญ่ สายสนับสนุนธุรกิจ ธนาคารซีไอเอ็มบี ไทย เปิดเผยว่า ธนาคารยินดีที่ได้ร่วมเป็นส่วนหนึ่งของธุรกรรมบุกเบิกการให้สินเชื่อระยะยาวและเป็นสกุลเงินท้องถิ่นแก่ ACLEDA Bank Lao ธนาคารชั้นนำด้านไมโครเอสเอ็มอีของสปป.ลาว เงินกู้สกุลกีบช่วยให้ลูกค้า ACLEDA Bank Lao และลูกค้าของ ACLEDA เข้าถึงแหล่งเงินกู้ยืมโดยลดความเสี่ยงจากอัตราแลกเปลี่ยนได้
ด้านนายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคาร ซีไอเอ็มบี ไทย กล่าวว่า ไอเอฟซีและกลุ่มซีไอเอ็มบีได้ดำเนินความสัมพันธ์อย่างใกล้ชิดในการสนับสนุนผู้ประกอบการภาคเอกชนทั่วอาเซียน และเราหวังที่จะได้ร่วมมือกันมากขึ้นในภูมิภาคนี้
สำหรับเงินกู้สกุลเงินกีบวงเงินเทียบเท่า 8 ล้านเหรียญสหรัฐครั้งนี้ มีเป้าหมายเพื่อขยายการให้สินเชื่อไมโครเอสเอ็ม แก่ลูกค้า 52,500 ราย คิดเป็นอัตราเติบโตขึ้นอีก 3 เท่า คิดเป็นวงเงินปล่อยกู้รวมประมาณ 236 ล้านเหรียญสหรัฐ ภายในปี 2560
ทั้งนี้ ผู้ประกอบการกลุ่มไมโครเอสเอ็มอีเป็นพลังขับเคลื่อนสำคัญของเศรษฐกิจลาวและสร้างงานให้ประชากรลาวจำนวนมาก แต่การเข้าถึงแหล่งเงินทุนยังเป็นอุปสรรคสำคัญต่อการเติบโตและขยายธุรกิจ เนื่องจากเงินกู้ต้องมีหลักประกันค้ำวงเงินเป็นหลัก
ขณะที่ นายนริน พน กรรมการผู้จัดการและประธานเจ้าหน้าที่บริหาร ACLEDA Bank Lao กล่าวว่า “ธุรกิจของเรามุ่งเน้นที่กลุ่มไมโครเอสเอ็มอีซึ่งมีความต้องการเงินสนับสนุนมาก การให้สินเชื่อลูกค้ากลุ่มนี้จะทำให้เรามีโอกาสเติบโตและขยายธุรกิจเพิ่มขึ้น เราขอขอบคุณไอเอฟซีที่ช่วยสนับสนุนให้เราได้เชื่อมโยงกับกลุ่มซีไอเอ็มบีในการให้เงินกู้ระยะยาวที่จำเป็นมากต่อการส่งเสริมธุรกิจหลักของเรา”
ด้านนายอะเดล เมียร์ ผู้จัดการกลุ่มสถาบันการเงินภาคพื้นเอเชียตะวันออกและแปซิฟิก ไอเอฟซี กล่าวว่า โครงสร้างการปล่อยกู้ที่มีซีไอเอ็มบีปล่อยกู้สกุลเงินกีบและมีไอเอฟซีเป็นผู้ค้ำประกัน นับเป็นนวัตกรรมที่ช่วยลูกค้าผู้มีความต้องการเงินสกุลท้องถิ่น ซึ่งมีจำนวนมากในสปป.ลาว ในขณะที่ปริมาณสินเชื่อประเภทนี้ยังมีความพร้อมให้กู้ไม่มากนักในตลาดท้องถิ่น
 “การให้สินเชื่อครั้งนี้จะทำให้ ACLEDA Bank Lao สามารถปล่อยกู้ในสกุลเงินกีบแก่ธุรกิจท้องถิ่นด้วยอัตราดอกเบี้ยที่สามารถแข่งขันได้ ซึ่งกลุ่มลูกค้าของธนาคารฯ สามารถมุ่งเน้นไปที่เรื่องธุรกิจหลักของตนและไม่ต้องเสี่ยงเก็งค่าเงิน และเราหวังที่จะนำธุรกรรมนี้ไปเป็นต้นแบบในตลาดเกิดใหม่อื่นๆทั้งในและนอกภูมิภาคนี้” นายอะเดล เมียร์ กล่าว